
Ministru kabineta noteikumi Nr. 620
Rīgā 2024. gada 24. septembrī (prot. Nr. 39 23. §)
Grozījumi Ministru kabineta 2023. gada 29. augusta noteikumos Nr. 487 "Atbalsta noteikumi Covid-19 krīzes skartajiem sabiedriskās ēdināšanas nozares komersantiem zaudējumu kompensēšanai"
Izdoti saskaņā ar Covid-19 infekcijas izplatības seku pārvarēšanas likuma 2. pantu un
15. panta trešo daļu
· Izdarīt Ministru kabineta 2023. gada 29. augusta noteikumos Nr. 487 "Atbalsta noteikumi Covid-19 krīzes skartajiem sabiedriskās ēdināšanas nozares komersantiem zaudējumu kompensēšanai" (Latvijas Vēstnesis, 2023, 169. nr.) šādus grozījumus:
· 1. Izteikt 4.3. apakšpunktu šādā redakcijā:
· "4.3. tas bija tiesīgs pretendēt un saņēma maksimālo atbalstu 2 300 000 euro apmērā saskaņā ar Eiropas Komisijas 2020. gada 19. marta paziņojuma "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" C(2020)1863 3.1. iedaļu (shēma SA.59592, SA.61338, SA.61873, SA.63046, SA.100596, SA.101506, SA.57125, SA.57423, SA.57740, SA.60412, SA.100605, SA.101601, SA.58072, SA.59650, SA.58104, SA.58839, SA.60528, SA.64382, SA.100599, SA.62003, SA.101995, SA.61769, SA.62916, SA.63307, SA.101079, SA.63031, SA.62917, SA.63308 un SA.100694), bet tā zaudējumi, kas radušies saimnieciskās darbības ierobežojumu dēļ, pārsniedz saņemto atbalsta summu;".
· 2. Papildināt ar 4.5. apakšpunktu šādā redakcijā:
· "4.5. tā klientu plūsma, salīdzinot attiecīgo atbalsta periodu ar 2019. gada attiecīgo mēnesi, ir samazinājusies vismaz par 20 % un šis klientu plūsmas samazinājums ir saistīts ar saimnieciskās darbības ierobežojumiem."
· 3. Izteikt 5. punktu šādā redakcijā:
· "5. Atbalstu no 2020. gada 12. marta līdz 2020. gada 10. jūnijam nosaka 100 % apmērā no attiecīgā mēneša neto zaudējumiem šo noteikumu 4.1. apakšpunktā minētajā nozarē, aprēķinot to kā starpību starp 2019. gada attiecīgā mēneša finanšu rezultātu un atbalsta perioda attiecīgā kalendāra mēneša finanšu rezultātu, proporcionāli samazinot atbalsta apmēru atbilstoši tam dienu skaitam, kas ir ārpus atbalsta perioda. Par laikposmu no 2020. gada 6. novembra līdz 2021. gada 15. jūnijam un no 2021. gada 21. oktobra līdz 2021. gada 14. novembrim atbalstu nosaka 80 % apmērā no komersanta finanšu rezultāta (pamatdarbības peļņas) vai, ja komersanta finanšu rezultāts ir zaudējumi, 120 % apmērā no atsauces zaudējumiem attiecīgajā mēnesī, salīdzinot ar 2019. gada komersanta pamatdarbības finanšu rezultātu, proporcionāli samazinot atbalsta apmēru atbilstoši tam dienu skaitam, kas ir ārpus atbalsta perioda. Atbalsts netiek segts par negūto peļņu."
· 4. Izteikt 9.1. apakšpunktu šādā redakcijā:
· "9.1. informāciju par klientu plūsmu atbalsta periodā un 2019. gada attiecīgajā mēnesī;".
· 5. Izteikt 9.4. apakšpunktu šādā redakcijā:
· "9.4. par laikposmu no 2020. gada 12. marta līdz 2020. gada 10. jūnijam – aizpildītu attiecīgā atbalsta mēneša un attiecīgā 2019. gada mēneša revidētu operatīvo peļņas zaudējumu aprēķina pārskatu šo noteikumu 4.1. apakšpunktā minētajā nozarē;".
· 6. Izteikt 9.5. apakšpunktu šādā redakcijā:
· "9.5. par laikposmu no 2020. gada 6. novembra līdz 2021. gada 15. jūnijam un no 2021. gada 21. oktobra līdz 2021. gada 14. novembrim – aizpildītu attiecīgā atbalsta mēneša revidētu operatīvo peļņas zaudējumu aprēķina pārskatu un revidētu operatīvo peļņas zaudējumu aprēķina pārskatu par 2019. gadu šo noteikumu 4.1. apakšpunktā minētajā nozarē."

